《寒山千尺雪叠旧作韵》
清代·弘历

寒山即是支硎山，赵凡夫始疏山泉。我昔凭观爱清泚，云中曾未穷其源。

隐人别墅兹一至，故迹历历閒评诠。乃知芙蓉注乳窦，千枝万派斯依缘。

烟崖冰峡叠高下，泻为飞瀑渟为渊。大珠小珠跳涧谷，五出六出纷林峦。

四时恒此舞滕六，千尺幻欲生蓝田。雪乎否乎否雪乎，长笑人然我亦然。

朅尔题诗朅尔去，淙淙响在依稀间。